Ditiro 18 | Beibele Inthaneteng | Phetolelo ya Lefase le Lefsa
18 Ka morago ga dilo tše o ile a tloga Athene a ya Korinthe.
2 Ke moka a hwetša Mojuda yo mongwe yo a bitšwago Akhwila,+ yo a tswaletšwego Ponto yo a bego a sa tšwa go fihla a etšwa Italia,+ a na le Perisila mosadi wa gagwe, ka ge Kelaudio+ a be a laetše gore Bajuda ka moka ba tloge Roma. A ya go bona,
3 gomme ka ge a be a dira modiro o swanago le wa bona o ile a dula legaeng la bona gomme a šoma le bona,+ ka ge modiro wa bona e be e le go dira ditente.
4 Lega go le bjalo, o be a nea polelo sinagogeng+ ka sabatha e nngwe le e nngwe gomme a kgodiša Bajuda le Bagerika gore e be badumedi.
5 Bjale ge Silase+ gotee le Timotheo+ ba theogile ba etšwa Matsedonia, Paulo a swarega kudu ka lentšu, a nea bohlatse go Bajuda go bontšha gore Jesu ke Kriste.+
6 Eupša ka morago ga ge ba tšwetše pele ka go ganetša le go mo goboša ka mantšu,+ a hlohlora diaparo*+ tša gagwe gomme a re go bona: “Madi+ a lena a a be godimo ga dihlogo tša lena. Nna ke hlwekile.+ Go tloga bjale go ya pele ke tla ya go batho ba ditšhaba.”+
7 Ka gona a tloga moo gomme a tsena ka ntlong ya monna yo a bitšwago Titio Justose, morapedi wa Modimo, yoo ntlo ya gagwe e bego e batagane le sinagoge.
8 Eupša Krispo,+ e lego molaodi yo a okamelago wa sinagoge, o ile a dumela go Morena, yena le ba lapa la gagwe ka moka. Le ba bantši ba Bakorinthe ba ba kwelego ba dumela gomme ba kolobetšwa.
9 Godimo ga moo, bošego Morena a bolela le Paulo+ ka pono a re: “Se boife, eupša tšwela pele o bolela gomme o se ke wa homola,
10 gobane ke na le wena+ gomme ga go na motho yo a tlago go go hlasela e le gore a go gobatše; gobane ke na le batho ba bantši motseng wo.”
11 Ka gona o ile a dula moo ngwaga le dikgwedi tše tshela, a ruta lentšu la Modimo gare ga bona.
12 Bjale ge Gallio e be e le molaodi wa selete+ sa Akaya, Bajuda ba kwana gore ba tsogele Paulo matla ba mo iša sedulong sa kahlolo,+
13 ba re: “Motho yo o tutueletša+ batho go rapela Modimo ka tsela yeo e lwantšhanago le molao wa Mmušo.”
14 Eupša eitše ge Paulo a sa re ke a bolela, Gallio a re go Bajuda: “Lena Bajuda, ge nkabe le be le tlile mo ka baka la tiro e fošagetšego goba bosenyi bjo bogolo, ke be ke tla ba le lebaka la go theetša ke sa fele pelo.
15 Eupša ge e ba e le go ngangišana ga lena ka polelo, maina+ le molao wa lena,+ lena ka noši iponeleng. Ga ke rate go ba moahlodi wa dilo tše.”
16 Ka go re’alo a ba raka sedulong sa kahlolo.
17 Ka gona ka moka ga bona ba swara Sostene+ molaodi yo a okamelago wa sinagoge ba mo itia pele ga sedulo sa kahlolo. Eupša Gallio a se itshwenye le gatee ka dilo tše ka moka.
18 Lega go le bjalo, ka morago ga go dula matšatši a mmalwa, Paulo o ile a šadiša bana babo gabotse gomme a sesela Siria a na le Perisila le Akhwila. Ge a le Kenkerea+ o ile a kota moriri wa hlogo ya gagwe gore e be o mokopana,+ gobane o be a dirile keno.
19 Ka gona ba fihla Efeso, a ba tlogela moo; eupša yena a tsena ka sinagogeng+ gomme a fa Bajuda mabaka.
20 Gaešita le ge ba ile ba tšwela pele ba mo kgopela gore a dule nako e teletšana, ga se a ka a dumela
21 eupša o ile a ba laela+ gomme a ba botša gore: “Ke tla boa go lena gape; ge e ba Jehofa a rata.”+ Ke moka a tšea leeto la ka lewatleng go tloga Efeso,
22 gomme a theogela Kesarea. A rotogela Jerusalema a ya a dumediša phuthego ke moka a theogela Antiokia.
23 Ge a feditše nako e itšego a le moo a sepela gomme a tloga lefelong le lengwe go ya go le lengwe go phatša naga ya Galatia+ le Firigia,+ a matlafatša+ barutiwa ka moka.
24 Bjale Mojuda yo mongwe yo a bitšwago Apollo,+ yo a tswaletšwego Aleksandria, a fihla Efeso; e be e le monna wa sethakga polelong e bile a tseba Mangwalo gabotse.+
25 Monna yo o be a rutilwe tsela ya Jehofa ka molomo gomme ‘a fišega moyeng,’+ a bolela le go ruta ka mo go nepagetšego dilo tše di lego mabapi le Jesu, eupša a tlwaelane le kolobetšo+ ya Johane feela.
26 A thoma go bolela ka sebete sinagogeng gomme ge Perisila le Akhwila+ ba mo kwele, ba sepela le yena ba mo hlalosetša tsela ya Modimo ka mo go nepagetšego kudu.
27 Go feta moo, ka ge a be a nyaka go tshelela Akaya, bana babo ba ngwalela barutiwa ba ba kgothaletša go mo amogela ka botho. Ka gona ge a fihla moo, a thuša kudu+ bao ka baka la botho bjo bogolo bja Modimo e ilego ya ba badumedi;+
28 gobane ka matla o ile a hlatsela phatlalatša ka botlalo gore Bajuda ba be ba fošitše, ge a dutše a bontšha ka Mangwalo+ gore Jesu e be e le yena Kriste.+
^ Go hlohlora diaparo go be go bontšha gore motho ga a na molato.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D18%26wtlocale%3DSE%26srcid=share⊂ject=Bala Beibele Inthaneteng